和彭伯莊韻奉酬彭公達
作者：劉才邵
朝代：宋

paragraphs: 龍媒昔是渥洼生，培塿無松陸無萍。
古人此語豈欺我，華胄非遥須細聽。
奉常詞源隘三峽，倒流豈復論千瓶。
句枝到手詩已就，四坐俯首甘罰觥。
蒼苔虎跡雖善戲，諷戒曲盡詩人情。
喜遇從事復超詣，重名不減平如衡。
汝南人物亦云幾，高者難隨月旦更。
到今公議牢不破，心雖不貪敵無勍。
才高位下衆所惜，善慶源長流更清。
風流文采終不泯，還復鍾此千人英。
清言自可屈奉倩，賦力真能凌正平。
干時直欲石投水，得位公不當慚卿。
掃除群碎宅平坦，擺落浮僞存精誠。
兼全衆美信如使，未許爰絲堪作兄。
天遣名駒諳險隘，夫豈久困終能鳴。
行當策足恣高步，徑取萬石寧躬耕。
嗟予素懷丘壑趣，高情遠致誰服膺。
隨流竊食聊復爾，取譽懶能工賦營。
新詩有意相推激，第恐無實難叩榮。
觀公豈是長貧者，便欲從此看超騰。